شاہین نجفی

مرتضی نجفی‌پور مقدم ، جسے زیادہ تر لوگ شاہین نجفی (در زبان فارسی شاهین نجفی) کے نام سے جانتے ہیں، ایک ایرانی موسیقار، گلوکار، کمپوزر، شاعر، مصنف اور سیاسی کارکن ہیں۔

نجفی کے گانے عام طور پر مذہبی حکومت، غربت، جنسی امتیاز، ایران میں سنسرشپ، بچوں کی مزدوری، اعدام، منشیات کی لت اور ہم جنس پرستی مخالف رویوں جیسے موضوعات پر مرکوز ہیں۔ وہ اپنے انٹرویوز میں کہتے ہیں کہ وہ اپنی موسیقی میں شاعرانہ، ادبی، فلسفیانہ اور سیاسی عناصر کو شامل کرنے کی کوشش کرتے ہیں۔

 ابتدائی زندگی 
شاہین نجفی 1980 میں ایران کے شہر بندر انزلی میں پیدا ہوئے۔ چھ سال کی عمر میں ان کے والد انتقال کر گئے اور بعد میں ان کا بھائی منشیات کا عادی ہو کر فوت ہو گیا۔ نوجوانی میں انھوں نے شاعری لکھنا شروع کیا اور 18 سال کی عمر میں کلاسیکل اور فلیمینکو گٹار سیکھنا شروع کیا۔ بعد میں وہ ایران میں زیرِ زمین (انڈرگراؤنڈ) موسیقی کے فنکار بن گئے، مختلف بینڈز کے ساتھ کام کیا اور راک اور اسپینش موسیقی دونوں انداز میں پرفارم کیا۔

انھوں نے یونیورسٹی آف گیلان میں سماجیات (Sociology) کی تعلیم حاصل کی اور اپنے کھلے خیالات کے باعث انھیں یونیورسٹی سے نکال دیا گیا۔

 موسیقی کیریئر 

 جرمنی ہجرت 
جرمنی ہجرت سے پہلے، نجفی ایران میں ایک انڈرگراؤنڈ میوزک بینڈ کے سر براہ تھے۔ ان کے خلاف اسلامی عقائد کی توہین کے الزامات لگنے کے بعد انھیں ایران میں اپنے دوسرے میوزک شوزکے لیے پابندی کا سامنا کرنا پڑا۔ بعد میں وہ جرمنی میں Inan بینڈ کے سر براہ بنے اور پھر تپش 2012 بینڈ میں شامل ہوئے۔

 پہلا اسٹوڈیو البم 
1 مئی 2008 کو نجفی نے تپش 2012 کے تعاون سے اپنا پہلا اسٹوڈیو البم ما مرد نیستیم (ہم مرد نہیں ہیں) جاری کیا، جو فارسی ہِپ ہاپ میں ان کا پیشہ ورانہ آغاز تھا۔

 طپش2012 ءسے علیحدگی 
2009 ءکے آغاز میں نجفی نے تپش 2012 کے ساتھ تعاون ختم کر دیا۔ اس علیحدگی کی وجوہات میں اہم یہ تھی کہ ان کا گانا "آراؤنڈ از" (ہمارے ارد گرد) بغیر اجازت وائس آف امریکا ٹی وی پر جاری ہو گیا۔

 2009ء ایرانی صدارتی انتخابات کے بعد 
ان انتخابات کے بعد نجفی نے ندا کے نام سے ایک اکہرا گانا جاری کیا، جو ندا آغا سلطان کے اعزاز میں تھا، جو مظاہروں میں ہلاک ہوئی تھیں۔

 اینٹی کرشمہ بینڈ کی تشکیل 
جنوری 2010ء میں انھوں نے اینٹی کرشمہ نامی نیا راک بینڈ قائم کیا، جس میں بابک قضائی، ارمین مستعد اور پیژمن افشاری شامل تھے۔

 فتوے اور جان کے خطرات 
گانے "اے نقی!" کے بعد، آیت اللہ لطف الله صافی گلپایگانی نے نجفی پر مرتد ہونے کا فتویٰ جاری کیا۔اس کے علاوہ، آیت اللہ ناصر مکارم شیرازی نے بھی نجفی کو مرتد قرار دیا۔ ایران میں آن لائن مہم اور گیمز کے ذریعے لوگوں نے ان کی جان لینے کی ترغیب دی۔

 2012ء میں امریکا کا دورہ 
نجفی نے 2012ء میں امریکا کے دورے کا آغاز کیا، جس میں برکلے یونیورسٹی اور یو سی سان ڈیاگو میں کانسرٹس شامل تھے۔ ان دوروں میں شاہین نجفی کے شائقین کی ایک کثیر تعداد شریک ہوئی تھی۔

 سیاسی و سماجی سرگرمیاں 
نجفی نے مختلف مواقع پر سیاسی اور سماجی تقریبات میں پرفارم کیا، جیسے جرمنی میں امن کانفرنس اور سویڈن میں مظاہرات کے دوران "شب یکجہتی" شو۔

 حوالہ جات 

 بیرونی روابط 
 سرکاری ویب گاہ

زمرہ:1980ء کی پیدائشیں
زمرہ:بقید حیات شخصیات
زمرہ:ایرانی راک موسیقار